कहने को तो भाजपा नेता अरविंद मेनन मध्य प्रदेश की राजधानी भोपाल महज इसलिए गए थे कि उन्हें पार्टी अध्यक्ष अमित शाह के दौरे की तैयारियों का जायजा लेना था, लेकिन ऐसे में प्रदेश अध्यक्ष नंदकुमार चौहान से उनका पाला पड़ गया और उन्होंने मेनन को मीडिया से बात करने से रोक दिया। यहां नंदकुमार चौहान का कहना था कि प्रदेश की राजनीतिक गतिविधियों पर संगठन की ओर से सिर्फ प्रदेश अध्यक्ष ही बोलने के लिए अधिकृत होता है। अत: मीडिया के सवालों का जवाब उन्हें ही देना चाहिए था इसलिए उन्होंने मेनन को जवाब देने से रोका। बहरहाल चौहान को कहना सुनना था सो उन्होंने किया लेकिन संभवत: मेनन इस बात को दिल पर ले बैठे और तीन दिन के दौरे को बीच में ही छोड़कर भुवनेश्वर जाने का कहकर दिल्ली रवाना हो गए। अब बाल की खाल निकालने वालों को तो मौका चाहिए था सो उन्होंने कहना शुरु कर दिया कि चौहान को संयत भाषा का इस्तेमाल करना चाहिए था, ताकि काम भी हो जाता और मेनन नाराज भी न होते।